Marianne Jelved (RV), 2007-01-25:
Jeg kan forstå, at kampen står om, hvem der vil investere i velfærd, og hvem der sparer op til skattelettelser.
Men i virkeligheden er de to ting jo nøje sammenhængende, fordi for at investere i velfærd er det jo ikke nok, at man har milliarderne, man skal også have den arbejdskraft, der skal til for at kunne bruge de milliarder.
Det har meget af diskussionen jo gået på i dag, og alle er vist enige om, at vi i de kommende år kan se for os, at 200.000 af de, der er ansat i den offentlige sektor, går på pension, og alene at skaffe medarbejdere til de ledige job, der kommer deraf, kræver særlige indsatser.
Hvis vi derudover vil have mere velfærd, så skal vi jo altså have endnu større indsatser.
Derfor bliver jeg nødt til endnu en gang at sige, at man ikke kommer uden om, at den skattestruktur, vi har i dag på vores skattesystem, som jo er historisk betinget, er noget af det, der skaber barrierer for, at vi kan få det arbejdsudbud, der skal til, for at vi kan få noget ud af at investere i mere velfærd.
Jeg vil godt sige, at vi har det rigtig udmærket i Danmark med overskud, lav ledighed og høj beskæftigelse.
Vi lavede skattereformer i både 1980'erne og 1990'erne.
Vi gik fra at være et land, der stiftede gæld, så det ellers kunne måles, til at være et land, der virkelig sparede op.
Og det er noget af hovedgrunden til, at Danmark har så sund en økonomisk situation i dag.
Derfor synes jeg selvfølgelig, det er meget, meget ærgerligt, at der er så mange politikere, der kappes om at lægge alene det, at man laver reformen, for, jeg havde nær sagt, had.
Det er måske så meget sagt, men det skaber mistillid til, at vi kan lave reformer herinde i Folketinget.
Vi har også lavet store reformer på arbejdsmarkedet med brede politiske forlig igennem 1990'erne hen over midten, som det så smukt hedder, og har fået en arbejdsmarkedsstruktur nu, som er langt, langt bedre og mere fleksibel og er en af de meget væsentlige baggrunde for, at vi klarer os godt.
Det håber jeg selvfølgelig vi kan fortsætte med, men vi har to grundlæggende problemer foran os.
Vi har de mennesker, som, man kunne sige, er i kanten af arbejdsmarkedet, som har meget svært ved at komme ind på arbejdsmarkedet, og vi har en særlig opgave med at tage hånd om dem for at hjælpe dem.
Dernæst har vi altså muligheden for at diskutere længe og inderligt, hvordan vi skaffer et ekstra stort arbejdsudbud, når det er det, der er brug for.
Det mener jeg er noget af det, vi skal bruge tiden på at få drøftet temmelig meget.
Det, der blokerer for, at vi kan komme ordentligt i gang med det, er, at nogle har låst sig fast i nogle positioner, som det næsten er umuligt at rokere på.
Det Radikale Venstre har stillet nogle ultimative krav, som det hedder, men det har vi jo været tvunget til for at gøre opmærksom på, at vi er oppe imod, at der er temaer i det danske Folketing, som det i dag er umuligt at komme til at diskutere.
Skatten er låst fast i et skattestop, det kan ikke ændres, og det er meget nødvendigt for os i Det Radikale Venstre at gøre opmærksom på, at vejen til at sikre bedre velfærd er, at vi får et fortsat reformarbejde.
Det er der mange andre uden for dette Folketing der bekræfter over for offentligheden – det gør Velfærdskommissionen, det gør vismændene, det gør OECD.
Der er masser af gode folk, der dokumenterer, at vores problemer ligger i den struktur, vores skattesystem stadig væk har.
Dansk Industri, erhvervsorganisationerne påviser det.
Og derfor vil Det Radikale Venstre arbejde intenst på at skaffe sig indflydelse, hvis vores stemmer bliver afgørende, for at vi får et fortsat reformarbejde.
Vi mener, at vi skal sænke skatten på arbejde, så maks. 90 pct. af lønmodtagerne betaler topskat, og vi mener, at mellemskatten skal væk, således at de mellemindkomster, som bærer velfærdssamfundet, og som er velfærdssamfundet – det er de ressourcer, der skaber løsningerne og opgaverne for borgerne – er dem, der skal have større fleksibilitet og bedre muligheder for at løfte den udfordring, som er i fremtiden, nemlig at løse opgaverne sammen med andre borgere.
Vi ønsker en reform af vores offentlige system, af den måde, kommunerne arbejder på for at løse kerneopgaverne.
Vi mener, der er alt for meget detailstyring.
Vi skal have en reform, der giver større frihed, som bygger på tillid til medarbejderne, som skaber attraktive arbejdspladser, som gør, at arbejdspladserne i den offentlige sektor i fremtiden også kan konkurrere med de innovative arbejdspladser i de moderne private virksomheder.
Og det betyder, at medarbejderne skal have langt større indflydelse på løsningen af deres egne arbejdsopgaver og dermed skabe bedre løsninger i samvirke med borgerne.
Så vi er med på, at vi på mange måder skal øge velfærden.
Vi skal gøre det ved at skabe arbejdskraft, der kan løfte den opgave, og det gør vi ikke på den måde, som det er lagt til rette på på nuværende tidspunkt, desværre.
Det kræver et valg, et andet flertal, og at Det Radikale Venstres stemmer bliver afgørende med hensyn til at skabe indflydelse.